A Malmőben rendezett 2013-as Eurovíziós Dalfesztiválon először a május 16-án tartott második elődöntőben lépett fel a "Kedvesem" című dallal, amivel bejutott a május 18-i döntőbe. Érdekesség, hogy a dal továbbjutását elsőként hirdették ki a tíz továbbjutó közül (bár ez az Eurovíziós Dalfesztiválok szabályai szerint nem jelent helyezési sorrendet, valójában az elődöntő 8. helyezettjeként jutott a döntőbe). A május 18-i döntőben ByeAlex dala a 39 részt vevő ország közül 15-től kapott pontot, s az összességében megszerzett 84 ponttal a 10. helyezést érte el, megelőzve többek között a Believe in Me dalt is, amelyet Nagy-Britannia képviseletében Bonnie Tyler adott elő. A "Kedvesem" című számot Németország szavazói a dalverseny legjobb dalának értékelték, Svájc és Finnország közönsége a második, az albánok pedig a harmadik helyre szavazták meg. Ezzel ByeAlex dala Magyarország harmadik legjobb eredményét érte el az addigi Eurovíziós Dalversenyeken való részvétel összesítésében. A következő évben Kállay-Saunders András dala az ötödik lett, ami így egy hellyel hátrébb sorolta ByeAlex eredményét.